દીયા દફતર લઈ ભણવા બેઠી. એટલામાં ચકો-ચકી અંદર આવી ચીં… ચીં… કરવા લાગ્યાં. દીયાનું ધ્યાન એ તરફ ગયું. ચકો-ચકી ચાંચમાં તણખલાં લઈને આવ્યાં હતાં. દીવાલ પર અંબેમાનો ફોટો લટકતો હતો. તેની પાછળ જગ્યામાં ઘૂસતાં, ચીંચીં કરતાં ને આમતેમ ઊડતા. દીયાને જોવાની મજા પડી. એટલામાં મમ્મી આવી પહોંચી, “દીયા, શું કરે છે?” “લેસન કરું છું મમ્મી” દીયા બોલી. “પણ તારું ધ્યાન ક્યાં છે?” ને મમ્મીએ ઊંચે જોયું, “હં… ફરી ચકલાં આવ્યાં, એમ! ગઈ કાલ તો બધાં તણખલાં નાખી દીધાં હતાં તોય પાછાં આવી ગયાં? નફ્ફટ…!”